62023TJ1189_RES
Kawża T‑1189/23
Identité et Démocratie Parti (ID Parti)
vs
Awtorità għall-Partiti Politiċi Ewropej u l-Fondazzjonijiet Politiċi Ewropej
Sentenza tal-Qorti Ġenerali (Is-Sitt Awla Estiża) tal‑10 ta’ Settembru 2025
“Dritt istituzzjonali – Awtorità għall-Partiti Politiċi Ewropej u l-Fondazzjonijiet Politiċi Ewropej – Deċiżjoni li timponi sanzjoni finanzjarja fuq partit politiku – Artikolu 27(2)(a)(vi) tar-Regolament (UE, Euratom) Nru 1141/2014 – Responsabbiltà mhux kuntrattwali”
Dritt tal-Unjoni Ewropea – Status u finanzjament tal-partiti politiċi Ewropej u tal-fondazzjonijiet politiċi Ewropej – Sanzjonijiet finanzjarji imposti mill-Awtorità għall-Partiti Politiċi Ewropej u l-Fondazzjonijiet Politiċi Ewropej – Sanzjoni imposta fuq partit politiku minħabba l-għoti intenzjonat ta’ informazzjoni mhux korretta – Kunċett ta’ għoti intenzjonat ta’ informazzjoni mhux korretta – Żamma fuq in-networks soċjali ta’ partit ta’ pubblikazzjonijiet li jsemmu ex membru tal-uffiċċju tiegħu bħala membru attwali b’għarfien ta’ din l-ineżattezza – Esklużjoni
(Regolament tal-Parlament Ewropew u tal-Kunsill Nru 1141/2014, Artikolu 27(2)(a)(vi))
(ara l-punti 74 sa 100, 102 sa 110, u 117)
Sunt
Adita b’rikors għal annullament u għad-danni, li hija laqgħet parzjalment, il-Qorti Ġenerali ddeċidiet għall-ewwel darba dwar deċiżjoni tal-Awtorità għall-Partiti Politiċi Ewropej u l-Fondazzjonijiet Politiċi Ewropej (iktar ’il quddiem l-“Awtorità”), li permezz tagħha din tal-aħħar imponiet sanzjoni finanzjarja taħt l-Artikolu 27 tar-Regolament Nru 1141/2014 (
1
).
Ir-rikorrent, Patriotes.eu, li qabel kien Identité u Démocratie Parti (ID Parti), kien irreġistrat, fi żmien il-fatti tal-kawża, bħala partit politiku Ewropew. Fid‑9 ta’ Marzu 2022, huwa bagħat lill-Awtorità ittra li kienet tinkludi, fl-anness, b’mod partikolari, lista aġġornata tal-membri tal-uffiċċju tiegħu li fuqha ma kienx għad hemm, mis‑16 ta’ Frar 2022, isem wieħed mill-membri tiegħu (iktar ’il quddiem il-“membru tal-uffiċċju inkwistjoni”). Issa, peress li din l-emenda ma ttiħditx immedjatament inkunsiderazzjoni fis-sit internet u fuq in-networks soċjali tar-rikorrent, l-Awtorità bagħtitlu, fit‑23 ta’ Marzu 2023, talba għal informazzjoni dwar l-inkoerenzi bejn il-komunikazzjoni tad‑9 ta’ Marzu 2022, minn naħa, u l-pubblikazzjonijiet fis-sit internet tiegħu u fuq in-networks soċjali tiegħu, min-naħa l-oħra.
Wara diversi skambji, l-Awtorità fetħet, fl‑14 ta’ Ġunju 2023, investigazzjoni fil-konfront tar-rikorrent dwar informazzjoni potenzjalment ineżatta dwar il-kompożizzjoni tal-uffiċċju tiegħu. Permezz ta’ ittra tat‑28 ta’ Settembru 2023, ir-rikorrent, wara li nieda sit internet ġdid li ma kienx għadu jinkludi r-riferiment għall-membru tal-uffiċċju inkwistjoni, indika lill-Awtorità li kien ġie deċiż li jinżammu fuq in-networks soċjali l-pubblikazzjonijiet li fuqhom dan tal-aħħar kien ippreżentat bħala membru attwali tal-uffiċċju tiegħu.
Permezz ta’ deċiżjoni tal‑25 ta’ Ottubru 2023 (iktar ’il quddiem id-“deċiżjoni kkontestata”), l-Awtorità imponiet sanzjoni finanzjarja fuq ir-rikorrent taħt l-Artikolu 27(2)(a)(vi) tar-Regolament Nru 1141/2014 minħabba li dan tal-aħħar kien żamm fuq in-networks soċjali pubblikazzjonijiet ineżatti li kienu jippreżentaw lill-membru tal-uffiċċju inkwistjoni bħala membru attwali tal-uffiċċju tiegħu, li ma kienx għadu l-każ.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali interpretat l-Artikolu 27(2)(a)(vi) tar-Regolament Nru 1141/2014. Għall-finijiet ta’ dan il-każ, hija llimitat l-interpretazzjoni ta’ din id-dispożizzjoni għas-sitwazzjonijiet fejn il-partit politiku Ewropew ikkonċernat ikun, fi kwalunkwe mument, ipprovda intenzjonalment informazzjoni mhux korretta.
L-ewwel nett, abbażi ta’ interpretazzjoni letterali, il-Qorti Ġenerali kkonstatat, l-ewwel, li din id-dispożizzjoni ma tispeċifikax id-destinatarju jew il-mod ta’ trażmissjoni tal-informazzjoni mhux korretta. Madankollu, hija rrilevat li l-kelma “jagħtu”, użata minn din id-dispożizzjoni, tirreferi, fis-sens abitwali tal-lingwa ta’ kuljum, għall-idea li jiġi ppreżentat, ikkomunikat jew prodott dak li jkun meħtieġ. Barra minn hekk, meta assoċjata mal-kelma “informazzjoni”, din il-kelma tintuża f’dispożizzjonijiet oħra tar-Regolament Nru 1141/2014 (
2
) sabiex tevoka t-trażmissjoni, mill-partiti politiċi Ewropej u mill-fondazzjonijiet politiċi Ewropej lil diversi awtoritajiet kompetenti, ta’ informazzjoni meħtieġa f’kuntest proċedurali. Mill-banda l-oħra, meta r-Regolament Nru 1141/2014 isemmi t-trażmissjoni ta’ informazzjoni lill-pubbliku, tintuża l-espressjoni “għandha tkun disponibbli” (
3
), u, meta jissemma l-ipproċessar ta’ informazzjoni intiża li tiġi ppubblikata fuq l-internet, jintużaw it-termini “għandha tkun disponibbli fuq l-Internet” u “pubblikazzjoni” (
4
). B’hekk, l-espressjoni “taw informazzjoni mhix korretta” użata fl-Artikolu 27(2)(a)(vi) tar-Regolament Nru 1141/2014 tirreferi għall-idea li tiġi ppreżentata, ikkomunikata jew prodotta informazzjoni meħtieġa mhux korretta.
It-tieni, il-Qorti Ġenerali osservat li l-avverbju “bi ħsieb” jirreferi, fis-sens abitwali tal-lingwa ta’ kuljum, għal att imwettaq b’intenzjoni, b’mod deliberat, b’tali mod li l-espressjoni “bi ħsieb taw informazzjoni mhix korretta” timmilita favur interpretazzjoni fis-sens li l-partit politiku Ewropew, fil-mument tal-preżentazzjoni, tal-komunikazzjoni jew tal-produzzjoni tal-informazzjoni meħtieġa, ikun konxju tal-ineżattezza tagħha, iżda jiddeċiedi deliberatament li jippreżentaha, li jikkomunikaha jew li jipproduċiha.
Fl-aħħar, hija enfasizzat li l-espressjoni “fi kwalunkwe ħin” tindika, fis-sens abitwali tal-lingwa ta’ kuljum, li xi ħaġa tista’ sseħħ fi kwalunkwe mument matul perijodu partikolari. F’dan il-kuntest, din l-espressjoni twassal għal interpretazzjoni fis-sens li l-partit politiku Ewropew ikun iddeċieda, fi kwalunkwe mument, li jippreżenta, li jikkomunika jew li jipproduċi deliberatament informazzjoni meħtieġa mhux korretta.
Dawn il-kunsiderazzjonijiet jimmilitaw, għalhekk, favur interpretazzjoni letterali tal-Artikolu 27(2)(a)(vi) tar-Regolament Nru 1141/2014 fis-sens li din id-dispożizzjoni tapplika għas-sitwazzjonijiet fejn il-partit politiku Ewropew jiddeċiedi deliberatament, fi kwalunkwe mument, li jippreżenta, li jikkomunika jew li jipproduċi informazzjoni meħtieġa mhux korretta, b’għarfien tal-ineżattezza tagħha.
It-tieni nett, abbażi tal-interpretazzjoni kuntestwali, il-Qorti Ġenerali fakkret, l-ewwel, li mir-Regolament Nru 1141/2014, li jirregola l-qafas legali u finanzjarju tal-partijiet politiċi Ewropej, jirriżulta li dawn tal-aħħar huma obbligati jipprovdu informazzjoni lill-Awtorità, kemm għall-finijiet tar-reġistrazzjoni tagħhom kif ukoll matul l-eżistenza tagħhom, dwar il-kundizzjonijiet għar-reġistrazzjoni u dwar id-dispożizzjonijiet dwar il-governanza marbuta, b’mod partikolari, mal-istatuti, kif ukoll dwar is-sitwazzjoni finanzjarja tagħhom, billi jippreżentaw, b’mod partikolari, id-dikjarazzjonijiet finanzjarji annwali tagħhom, rapport ta’ awditu estern kif ukoll il-lista tad-donaturi tagħhom u tal-kontributuri tagħhom u tad-donazzjonijiet u tal-kontribuzzjonijiet rispettivi ta’ dawn tal-aħħar.
It-tieni, il-Qorti Ġenerali osservat, minn naħa, li l-Awtorità għandha tistabbilixxi u tamministra reġistru tal-partiti politiċi Ewropej u tal-fondazzjonijiet politiċi Ewropej (
5
) li għandu jinkludi d-data, l-indikazzjonijiet u d-dokumenti pprovduti mal-applikazzjonijiet għar-reġistrazzjoni kif ukoll dawk ipprovduti fi stadju sussegwenti (
6
). Dan ir-reġistru jipprovdi servizz pubbliku fl-interess tat-trasparenza, tal-obbligu ta’ rendikont u taċ-ċertezza legali, u l-Awtorità għandha żżomm dan ir-reġistru b’mod li jippermetti aċċess xieraq għall-informazzjoni li fih kif ukoll iċ-ċertifikazzjoni tagħha (
7
). Min-naħa l-oħra, il-Qorti Ġenerali kkonstatat li l-Parlament għandu jippubblika, fuq sit internet, l-istatuti tal-partiti politiċi Ewropej kollha, id-dokumenti ppreżentati fil-kuntest tal-applikazzjoni għar-reġistrazzjoni tagħhom u kull emenda nnotifikata f’dan ir-rigward, kif ukoll id-dikjarazzjonijiet finanzjarji annwali tagħhom u r-rapporti tal-awditu estern tagħhom, l-ismijiet tad-donaturi tagħhom u d-donazzjonijiet rispettivi nnotifikati minn dawn tal-aħħar kif ukoll il-kontribuzzjonijiet issenjalati tagħhom (
8
). B’hekk, mid-dispożizzjonijiet tar-Regolament Nru 1141/2014 (
9
) jirriżulta li l-informazzjoni dwar il-partiti politiċi Ewropej, b’mod partikolari dik meqjusa li hija ta’ interess pubbliku importanti, għandha titqiegħed għad-dispożizzjoni tal-pubbliku minn awtoritajiet kompetenti, li jinkludu fosthom l-Awtorità, sabiex il-pubbliku jkun jista’ jkollu aċċess xieraq għaliha. Mill-banda l-oħra, dan ir-regolament ma jipprevedi ebda obbligu għall-partiti politiċi Ewropej li jqiegħdu informazzjoni għad-dispożizzjoni tal-pubbliku.
Fl-aħħar, il-Qorti Ġenerali indikat li t-tipi l-oħra ta’ ksur previsti fl-Artikolu 27(2)(a)(vi) tar-Regolament Nru 1141/2014, bħalma huma n-nuqqas intenzjonat li tingħata informazzjoni mill-partijiet politiċi Ewropej jew l-eżistenza ta’ ommissjonijiet jew ta’ ineżattezzi sinjifikattivi fid-dikjarazzjonijiet finanzjarji annwali tagħhom, jistgħu jkunu suġġetti għal sanzjonijiet fil-każ ta’ nuqqas ta’ osservanza, minn dawn il-partiti, tar-rekwiżiti ta’ komunikazzjoni ta’ informazzjoni lil awtoritajiet kompetenti.
Dan kollu jimmilita favur interpretazzjoni kuntestwali tal-Artikolu 27(2)(a)(vi) tar-Regolament Nru 1141/2014 fis-sens li din id-dispożizzjoni tapplika għas-sitwazzjonijiet fejn il-partit politiku Ewropew jipprovdi intenzjonalment informazzjoni mhux korretta lill-awtoritajiet kompetenti, li jinkludu fosthom l-Awtorità.
Fl-aħħar nett, abbażi tal-interpretazzjoni teleoloġika, il-Qorti Ġenerali rrilevat, l-ewwel, li l-għan finali mfittex mir-Regolament Nru 1141/2014 huwa li jissaħħu l-kuxjenza politika Ewropea u d-demokrazija rappreżentattiva Ewropea (
10
). Barra minn hekk, hija osservat li t-tisħiħ tat-trasparenza tal-partijiet politiċi Ewropej (
11
) u t-tisħiħ tal-obbligu tagħhom li jagħtu rendikont (
12
) huma wkoll għanijiet imfittxija minn dan ir-regolament.
It-tieni, il-Qorti Ġenerali kkonstatat li, meta adotta r-Regolament Nru 1141/2014, il-leġiżlatur xtaq jilħaq l-għanijiet imsemmija iktar ’il fuq permezz tal-istabbiliment ta’ qafas regolatorju maħsub sabiex jiggarantixxi li l-informazzjoni dwar il-partiti politiċi Ewropej meqjusa li hija ta’ interess pubbliku importanti titqiegħed għad-dispożizzjoni tal-pubbliku minn awtoritajiet kompetenti sabiex il-pubbliku jkun jista’ jkollu aċċess xieraq għal din l-informazzjoni u jkun jista’ jissorvelja b’mod effettiv l-attività ta’ dawn il-partiti.
Għaldaqstant, interpetazzjoni teleoloġika tal-Artikolu 27(2)(a)(vi) tar-Regolament Nru 1141/2014 twassal sabiex din id-dispożizzjoni tapplika għas-sitwazzjonijiet fejn il-partit politiku Ewropew jipprovdi intenzjonalment informazzjoni mhux korretta lill-awtoritajiet kompetenti f’tali qafas regolatorju.
Fid-dawl tal-kunsiderazzjonijiet preċedenti, il-Qorti Ġenerali ddeċidiet li l-Artikolu 27(2)(a)(vi) tar-Regolament Nru 1141/2014, sa fejn jirrigwarda s-sitwazzjonijiet fejn il-partit politiku Ewropew ikkonċernat ikun, f’kull mument, intenzjonalment ipprovda informazzjoni mhux korretta, għandu jiġi interpretat fis-sens li japplika għas-sitwazzjonijiet fejn tali partit jipprovdi intenzjonalment informazzjoni mhux korretta lill-awtoritajiet kompetenti, li jinkludu fosthom l-Awtorità, fil-kuntest tal-obbligi tiegħu taħt l-imsemmi regolament.
Fit-tieni lok, il-Qorti Ġenerali eżaminat jekk kienx ġust li l-Awtorità imponiet sanzjoni finanzjarja taħt l-Artikolu 27(2)(a)(vi) tar-Regolament Nru 1141/2014 f’dan il-każ. F’dan ir-rigward, hija osservat li din l-Awtorità kienet imponiet sanzjoni finanzjarja fuq ir-rikorrent taħt din id-dispożizzjoni minħabba li dan tal-aħħar kien żamm fin-networks soċjali pubblikazzjonijiet li kienu jsemmu l-membru tal-uffiċċju inkwistjoni bħala membru attwali tal-uffiċċju tiegħu b’għarfien tal-ineżattezza tagħhom. Issa, hija enfasizzat, minn naħa, li din id-dispożizzjoni tapplika għas-sitwazzjonijiet fejn il-partit politiku Ewropew jipprovdi intenzjonalment informazzjoni mhux korretta lill-Awtorità fil-kuntest tal-obbligi tiegħu taħt l-imsemmi regolament. Min-naħa l-oħra, mill-formulazzjoni tagħha jirriżulta li din id-dispożizzjoni tapplika għas-sitwazzjonijiet fejn partit politiku Ewropew “jagħti” intenzjonalment informazzjoni mhux korretta. Issa, il-verb“iżomm”, li jfisser, fis-sens abitwali tal-lingwa ta’ kuljum, “iħalli fil-pussess tiegħu”, “iżomm għal żmien twil” jew anki “ma jbiddilx”, ma għandux l-istess portata bħall-verb “jagħti”, li jirreferi b’mod partikolari għall-idea li jiġi ppreżentat, ikkomunikat jew prodott dak li huwa meħtieġ.
Fid-dawl ta’ dawn il-kunsiderazzjonijiet, il-Qorti Ġenerali qieset li, billi imponiet sanzjoni finanzjarja fuq ir-rikorrent taħt l-Artikolu 27(2)(a)(vi) tar-Regolament Nru 1141/2014, minħabba li dan tal-aħħar kien żamm fin-networks soċjali pubblikazzjonijiet li kienu jsemmu lill-ex membru tal-uffiċċju inkwistjoni bħala membru attwali tal-uffiċċju tiegħu b’għarfien tal-ineżattezza tagħhom, l-Awtorità wettqet żball ta’ liġi. Għaldaqstant, hija annullat id-deċiżjoni kkontestata.
Mill-banda l-oħra, il-Qorti Ġenerali ċaħdet it-talbiet għal kumpens imressqa mir-rikorrent.
(
1
)	Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta’ Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (ĠU 2014, L 317, p. 1).
(
2
)	Ara b’mod partikolari l-Artikolu 23(4), l-ewwel subparagrafu tal-Artikolu 24(4), l-Artikolu 25(6) [(“ifornu”)] kif ukoll l-Artikolu 29(1) tar-Regolament Nru 1141/2014.
(
3
)	Premessa 41 tar-Regolament Nru 1141/2014.
(
4
)	Artikolu 7(1) u Artikolu 32 tar-Regolament Nru 1141/2014.
(
5
)	Artikolu 7(1) tar-Regolament Nru 1141/2014.
(
6
)	Premessa 2 u Artikolu 1 tar-Regolament Delegat tal-Kummissjoni (UE, Euratom) 2015/2401 tat‑2 ta’ Ottubru 2015 dwar il-kontenut u t-tħaddim tar-Reġistru tal-partiti u tal-fondazzjonijiet politiċi Ewropej (ĠU 2015, L 333, p. 50).
(
7
)	Premessa 4 tar-Regolament Delegat 2015/2401.
(
8
)	Artikolu 32(1)(a) u (d) sa (f) tar-Regolament Nru 1141/2014.
(
9
)	Ara, b’mod partikolari, il-premessa 33 tar-Regolament Nru 1141/2014.
(
10
)	Premessi 1 u 23 tar-Regolament Nru 1141/2014.
(
11
)	Premessi 24, 33, 34 u 38 tar-Regolament Nru 1141/2014.
(
12
)	Premessi 26 u 33 tar-Regolament Nru 1141/2014.